PATVIRTINTA

 Kelmės rajono savivaldybės tarybos

 2017 m. gruodžio 21 d.

 sprendimu Nr. T-413

**KELMĖS RAJONO SAVIVALDYBĖS NEFORMALIOJO SUAUGUSIŲJŲ ŠVIETIMO IR TĘSTINIO MOKYMOSI 2018–2020 METŲ VEIKSMŲ PLANAS**

**I SKYRIUS**

**BENDROSIOS NUOSTATOS**

1. Kelmės rajono savivaldybės neformaliojo suaugusiųjų švietimo ir tęstinio mokymosi 2017–2020 metų veiksmų planas parengtas vadovaujantis Lietuvos Respublikos neformaliojo švietimo ir tęstinio mokymosi įstatymo 8 straipsnio 2 dalimi, Lietuvos Vyriausybės 2016 m. balandžio 6 d. nutarimu Nr. 347 „Dėl Neformaliojo suaugusiųjų švietimo ir tęstinio mokymosi 2016–2023 m. plėtros programos patvirtinimo“, Lietuvos Respublikos švietimo ir mokslo ministro 2017 m. birželio 28 d. įsakymu Nr. V-536 patvirtintu Mokymosi visą gyvenimą plėtros 2017–2020 metų veiksmų planu bei atsižvelgiant į Kelmės rajono savivaldybės įstaigų, organizacijų teikiamas neformaliojo suaugusiųjų švietimo paslaugas.

2. Veiksmų planu siekiama įgyvendinti Kelmės rajono savivaldybės 2017–2019 metų strateginio veiklos plano, patvirtinto Kelmės rajono savivaldybės tarybos 2016 m. gruodžio 22 d. sprendimu Nr. T-392 (E) „Dėl Kelmės rajono savivaldybės 2017–2019 metų strateginio veiklos plano patvirtinimo“, apibrėžtos Švietimo programos, kurios tikslas – Kokybiškos mokymo ir ugdymo paslaugos, uždavinys – „Gerinti švietimo paslaugų kokybę“, 6.1.3.18 priemonę „Suaugusiųjų neformaliojo švietimo ir tęstinio mokymosi organizavimas“.

3. Kelmės rajono savivaldybės neformaliojo suaugusiųjų švietimo ir tęstinio mokymosi 2018–2020 metų veiksmų plano paskirtis – plėtoti ir tobulinti Kelmės rajono savivaldybės suaugusiųjų švietimo ir tęstinio mokymosi sistemą, sudarant sąlygas suaugusiųjų asmenų darbinei ir socialinei įtraukčiai, aktyviam pilietiškumui ir asmeniniam tobulėjimui.

**II SKYRIUS**

**SITUACIJOS ANALIZĖ**

4. Kelmės rajone neformalųjį suaugusiųjų švietimą vykdo Kelmės r. savivaldybės suaugusiųjų mokymo centras, Kelmės turizmo ir verslo informacijos centras, Kelmės rajono savivaldybės visuomenės sveikatos biuras, Kelmės savivaldybės Žemaitės viešoji biblioteka, Kelmės krašto muziejus, Kelmės kultūros centras, Kražių Motiejaus Kazimiero Sarbievijaus kultūros centras, Kelmės Algirdo Lipeikos menų mokykla, Kelmės rajono pedagoginė psichologinė tarnyba, Tytuvėnų piligrimų centras, Tytuvėnų regioninis parkas, Užvenčio Šatrijos Raganos gimnazijos Pašilėnų universalus daugiafunkcis centras, Šedbarų pradinė mokykla-daugiafunkcis centras ir kt. įstaigos.

5. Prie Kelmės r. savivaldybės suaugusiųjų mokymo centro veikia Trečiojo amžiaus universitetas.

6. 2017 m. atliktas Kelmės rajono neformaliojo suaugusiųjų švietimo poreikių tyrimas. Apklausta per 200 rajono gyventojų. Dauguma atsakiusiųjų į anketos klausimus teigė, kad dalyvavo Suaugusiųjų mokymo centro organizuotuose mokymuose. 74 proc. atsakiusiųjų yra samdomi darbuotojai, 8,8 proc. – pensininkai. 63 proc. apklaustųjų norėtų, dar 30 proc. gal ir norėtų mokytis, gilinti turimas žinias ir įgūdžius užsienio kalbų, psichologijos, sveikatingumo, saviraiškos srityse. Pastebima, kad trūksta informacijos apie neformalųjį suaugusiųjų švietimą ir tęstinį mokymąsi, kad dirbantiesiems sunku suderinti mokymąsi su darbo laiku. 62 proc. apklaustųjų nurodė, kad palankiausias laikas mokytis yra 17–18 val.

|  |  |
| --- | --- |
| Stiprybės | Silpnybės |
| Neformaliojo suaugusiųjų švietimo teikėjų įvairovė.Sveikatinimo programų įvairovė.Aktyviai plėtojamos kultūrinės programosSavivaldybėje įsteigta neformaliojo suaugusiųjų švietimo ir tęstinio mokymosi koordinatoriaus pareigybė. | Savanoriavimas.Įgytų žinių ir gebėjimų panaudojimas profesiniam tobulėjimui ir karjerai.Sporto programų stoka.Prieinamumas.Viešinimas.Trūksta programų jaunesniems asmenims, asmenims, sugrįžusiems iš užsienio.Trūksta programų profesiniams įgūdžiams tobulinti.Mokymų koncentravimas centre.Užsiėmimų laikas.Rajono kaimo vietovėse suaugusiems asmenims yra menkos galimybės dalyvauti neformaliojo mokymosi procese. |
| Galimybės | Grėsmės |
| Projektų ir fondų lėšų pritraukimas.Bendradarbiavimo tarp galimų švietimo teikėjų stiprinimas.Savanoriškos veiklos skatinimas.Pastaraisiais metais padidėjęs Vyriausybės dėmesys suaugusiųjų mokymuisi didinamotyvaciją, skatina dalyvauti mokymosi visą gyvenimą veiklose. | Nepalankūs demografiniai pokyčiai, pvz., gyventojų emigracija ir senėjimas, mažina švietimo paslaugų poreikį.Žemesnio išsilavinimo ir mažesnes pajamas gaunantys gyventojai stokoja mokymosi motyvacijos.Nėra vertinamos, įskaitomos neformaliojo švietimo būdu įgytos žinios.Rajono ekonominė situacija, didelė socialinė atskirtis. |

**III SKYRIUS**

**TIKSLAS IR UŽDAVINIAI**

7. Tikslas – Kelmės rajono savivaldybės neformaliojo suaugusiųjų švietimo ir tęstinio mokymosi paklausos ir pasiūlos darnos užtikrinimas siekiant suaugusiųjų socialinės, darbinės įtraukties įgyvendinimo, asmeninio tobulėjimo.

8. Uždaviniai:

 8.1. Savivaldybės gyventojų poreikius atitinkančio neformaliojo suaugusiųjų švietimo ir tęstinio mokymosi inicijavimas ir plėtojimas.

 8.2. Bendradarbiavimo su neformalųjį suaugusiųjų švietimą ir tęstinį mokymąsi vykdančiomis institucijomis efektyvinimas.

 8.3. Informacijos apie neformalųjį suaugusiųjų švietimą ir tęstinį mokymąsi sklaidos ir prieinamumo didinimas.

**IV SKYRIUS**

**VEIKSMŲ PLANO ĮGYVENDINIMAS**

9. Veiksmų planas:

|  |  |  |  |  |
| --- | --- | --- | --- | --- |
| Eil. Nr. | Priemonės ir veiksmai | Finansavimo šaltiniai | Vykdytojai | Terminai |
| **1. Uždavinys. Savivaldybės gyventojų poreikius atitinkančio neformalaus suaugusiųjų švietimo ir tęstinio mokymosi inicijavimas ir plėtojimas.** |
| 1.1. | Neformaliojo suaugusiųjų švietimo ir tęstinio mokymosi poreikio analizė rajono savivaldybėje |  | Švietimo, kultūros ir sporto skyrius, Suaugusiųjų mokymo centras | 2018 |
| 1.2. | Neformaliojo suaugusiųjų švietimo ir tęstinio mokymosi programų, finansuojamų savivaldybės biudžeto lėšomis, atrankos konkurso organizavimas |  | Švietimo, kultūros ir sporto skyrius | 2018–2020 |
| 1.3. | Informacijos apie neformaliojo suaugusiųjų švietimo ir tęstinio mokymosi teikėjus sisteminimas ir viešinimas |  | Švietimo, kultūros ir sporto skyrius | 2018–2020 |
| 1.4.  | Įgyvendinamų priemonių, programų stebėsenos vykdymas |  | Švietimo, kultūros ir sporto skyrius | 2018–2020 |
| 1.5. | Įgyvendinant visą gyvenimą trunkančio mokymosi gebėjimų teikimą įvairioms tikslinėms grupėms, plėtoti neformaliojo suaugusiųjų švietimo ir tęstinio mokymosi programas: | savivaldybės biudžeto, Švietimo ir mokslo ministerijos, fondų | Visos neformalųjį suaugusiųjų švietimą ir tęstinį mokymą teikiančios institucijos | 2018–2020 |
| 1.5.1. | Rengti ir įgyvendinti suaugusiųjų švietimo ir edukacines programas, skirtas suaugusiųjų meninei kompetencijai ugdyti  | savivaldybės biudžeto, Švietimo ir mokslo ministerijos, fondų, projektų | Kelmės krašto muziejus, Tytuvėnų piligrimų centras, Kražių M. K. Sarbievijaus kultūros centras, Kelmės kultūros centras, bibliotekos ir kitos neformalųjį suaugusiųjų švietimą ir tęstinį mokymą vykdančios institucijos | 2018–2020 |
| 1.5.2. | Pedagogų kvalifikacijos ir tėvų (globėjų) bei su rizikos šeimomis dirbančių asmenų bendrųjų ir profesinių kompetencijų tobulinimo programų rengimo inicijavimas ir įgyvendinimas | savivaldybės biudžeto, Švietimo ir mokslo ministerijos, fondų, projektų | Suaugusiųjų švietimo centras, Pedagoginė psichologinė tarnyba ir kitos neformalųjį suaugusiųjų švietimą ir tęstinį mokymą vykdančios institucijos | 2018–2020 |
| 1.5.3. | Rajone dirbančių andragogų kvalifikacijos kėlimas, jų skaičiaus didinimas | projekto lėšos | Švietimo, kultūros ir sporto skyrius, Suaugusiųjų švietimo centras | 2018 |
| 1.5.4. | Suaugusiųjų sveikatinimo ir sporto programų rengimo inicijavimas ir įgyvendinimas | savivaldybės biudžeto, Švietimo ir mokslo ministerijos, fondų, projektų | Suaugusiųjų švietimo centras,Kelmės rajono savivaldybės visuomenės sveikatos biuras | 2018–2020 |
| 1.5.5. | Programų, skirtų asmenims, kuriantiems verslą, grįžtantiems į darbo rinką, atnaujinantiems darbinius įgūdžius, rengimas ir įgyvendinimas | savivaldybės biudžeto, Švietimo ir mokslo ministerijos, fondų, projektų | Kelmės turizmo ir verslo informacijos centras ir kitos neformalųjį suaugusiųjų švietimą ir tęstinį mokymą vykdančios institucijos | 2018–2020 |
| 1.5.6. | Gyventojų užimtumo, informacinio aprūpinimo, kultūrinio švietimo programų rengimo inicijavimas, rengimas ir įgyvendinimas | savivaldybės biudžeto, Švietimo ir mokslo ministerijos, fondų, projektų | Kelmės savivaldybės Žemaitės viešoji biblioteka, bibliotekos, kultūros centrai ir kitos neformalųjį suaugusiųjų švietimą ir tęstinį mokymą vykdančios institucijos  | 2018–2020 |
| 1.5.7. | Užsienio kalbų mokymo, informacinio, teisinio, finansinio raštingumo programų rengimo inicijavimas ir įgyvendinimas  | savivaldybės biudžeto, Švietimo ir mokslo ministerijos, fondų, projektų | Suaugusiųjų švietimo centras, Kelmės turizmo ir verslo informacijos centras ir kitos neformalųjį suaugusiųjų švietimą ir tęstinį mokymą vykdančios institucijos | 2018–2020 |
| 1.5.8. | Trečiojo amžiaus universiteto programų įgyvendinimas | savivaldybės biudžeto, Švietimo ir mokslo ministerijos, fondų, projektų, savanorystė | Suaugusiųjų švietimo centras | 2018–2020 |
| 1.5.9. | Neįgaliųjų asmenų prisitaikymo prie aplinkos gerinimo programų įgyvendinimas  | savivaldybės biudžeto, Švietimo ir mokslo ministerijos, fondų, projektų | Suaugusiųjų švietimo centras | 2018–2020 |
| **2. Uždavinys. Bendradarbiavimo su neformalųjį suaugusiųjų švietimą ir tęstinį mokymąsi vykdančiomis institucijomis efektyvinimas.** |
| 2.1. | Bendrų švietimo teikėjų renginių, akcijų suaugusiesiems organizavimas |  | Švietimo, kultūros ir sporto skyrius | 2018–2020 |
| **3. Uždavinys. Informacijos apie neformalųjį suaugusiųjų švietimą ir tęstinį mokymąsi sklaidos didinimas.** |
| 3.1. | Aktualios informacijos viešinimas Kelmės rajono savivaldybės tinklalapyje ir kitose žiniasklaidos priemonėse įvairiais komunikaciniais kanalais |  | Visi Kelmės r. neformaliojo suaugusiųjų švietimo teikėjai, Kelmės rajono savivaldybė | 2018–2020 |
| 3.2.  | Veiksmų plano įgyvendintų priemonių ataskaitos parengimas |  | Koordinatorius, neformalųjį suaugusiųjų švietimą ir tęstinį mokymą vykdančios institucijos | 2020 |

**V SKYRIUS**

**LAUKIAMI REZULTATAI**

10. Kelmės rajono savivaldybės neformaliojo suaugusiųjų švietimo ir tęstinio mokymosi 2017–2020 m. veiksmų plano laukiami rezultatai:

 10.1. neformaliojo suaugusiųjų švietimo ir tęstinio mokymosi dalyviai įgis naujų žinių ir gebėjimų, patobulins bendruosius įgūdžius, sustiprins kitus gebėjimus ir tai neabejotinai darys teigiamą poveikį sprendžiant apibrėžtą problemą;

10.2. suaugusieji sustiprins bendrąsias kompetencijas, nuolatinio mokymosi įgūdžius ir motyvaciją, praplės savo galimybes darbo rinkoje ir viešajame gyvenime;

 10.3. sustiprės suaugusiųjų švietimo institucijų gebėjimai teikti inovatyvias mokymo programas;

 10.4. pagerės bendrų švietimo teikėjų organizuotumas, tarpusavio bendravimas ir bendradarbiavimas;

 10.5. iš esmės pagerės suaugusiųjų švietimo planavimas, viešinimas ir stebėsena.

\_\_\_\_\_\_\_\_\_\_\_\_\_\_\_\_\_\_\_